"Iġġilidna l-Covid-19 fl-isptarijiet, fl-uffiċini u fit-toroq" – Mario Cutajar
Imtella' Ġunju 18, 2020 - Aġġornata 18 Ta' Ġunju, 2020 3:26pm Ftit ġranet 'il bogħod mill-Jum Dinji tas-Servizz Pubbliku li jiġi ċċelebrat fit-23 ta' Ġunju, is-Segretarju Permanenti Ewlieni Mario Cutajar żar diversi ħaddiema li kienu protagonisti f biex titrażżan l-imxija tal-Covid-19. Fl-uffiċini tas-Supretendenza tas-Saħħa Pubblika, is-Sur Cutajar iltaqa' mal-ħaddiema li kienu fuq quddiem nett fil-pandemija biex jagħmlu l-contact tracing fost oħrajn. Huwa radd ħajr fost oħrajn lill-ispetturi tas-Sanità li kienu ma' tim kbir ta' uffiċjali li taw sehem dirett b'ħiliet varji. Fost oħrajn iltaqa' ma' min qed janalizza r-riżultati tat-testijiet, min qed jikkomunika ma' min ħareġ pożittiv u min ikollu joqgħod kwarantina, u ma' min organizza s-sistemi kompjuterizzati. Stqarr li l-ħidma dedikata tagħhom tat prova mal-aqwa tas-servizz pubbliku. Is-Segretarju Permanenti Ewlieni kompla biż-żjarat tiegħu fit-taqsima tal-Indafa Pubblika f'Kordin. Is-Sur Mario Cutajar irringrazzja lill-ħaddiema talli qamu għall-okkażjoni u taw servizz ta' tindif mill-aqwa. Semma' fost oħrajn il-ħaddiema tal-indafa pubblika ddiżinfettaw madwar 43,000 kilometru ta' bankini minbarra li ħaslu wkoll numru kbir ta' bus shelters u għamara tat-triq sabiex jassiguraw servizz ta' eċċellenza f'dak li għandu x'jaqsam ma' ndafa pubblika. Fl-Uffiċini tal-LESA, is-sur Cutajar innota li l-uffiċjali tal-komunità qdew dmirhom f'xogħol li mhux soltu jagħmlu bit-tqassim ta' mediċini u ikel. Uffiċjali tal-LESA kienu fost ħaddiema oħra ta' forzi dixxiplinati sabiex tqassmu madwar 800 xirja lil persuni fi kwarantina u vulnerabbli, u tqassmu mediċini lil madwar 3,600 pazjent. Is-Sur Mario Cutajar żar l-uffiċini tal-Malta Enterprise li qal ħadmu biex ġew salvati madwar mitt elf impjieg. Fost il-ħaddiema li ltaqa' magħhom kien hemm dawk li rċevew il-mistoqsijiet tal-pubbliku, li laħħqu madwar 60,000, kif ukoll ħaddiema li ħadmu fuq is-sistemi kompjuterizzati illi tfasslu apposta u f'qasir żmien. Il-Kap taċ-Ċivil qal li fil-pandemija s-Servizz Pubbliku wera lil kulħadd li kien kapaċi jadatta u jibqa' għaddej u jagħmel id-differenza għas-soċjetà.